Infoskriv fra Flakstad Kulturskole, skoleåret 2024/25

Kulturskolen vil i løpet av høsten starte opp flere nye undervisningstilbud.

Vi vil gi undervisning i følgende fag:

* Sang
* Barnekor
* Piano (nybegynner)
* Gitar
* Trekkspill
* Band 8. – 10. klasse
* Film/teater 8. – 10. klasse
* Keramikk/glasskunst
* Kulturhjulet 1. – 4 og 5. – 7. klasse (oppstart januar 2025)
* Workshop dans m.m

Her er mer informasjon om hva du kan være med på:

**Sang**

Her vil du få innføring i stemmebruk, få muligheten til å bli kjent med ulike musikkgenre og utvikle ditt eget stemmeuttrykk. Det vil også gis muligheter for elevene til å delta i samspillsprosjekter og å være med på konserter. I forbindelse med konserter/prosjekter kan undervisningstid bli forskjøvet eller lagt i bolker. Tilbudet er åpent for påmelding for både barn og voksne, men barn og unge gis forrang. Undervisningen gis ukentlig i kulturskolens lokaler på Ramberg, og hver time varer 25 min. Det vil undervises i sang på ettermiddagstid tirsdag, onsdag og torsdag.

**Barnekor**

Har du lyst til å utvikle din stemme og synge sammen med andre? Vi starter barnekor for elever fra 1. – 4. klasse. I barnekoret vil vi ha fokus på sangglede, utvikling av sangferdigheter og det å musisere sammen. En del av undervisningen vil være lekbasert. Det vil også kunne gis muligheter for elevene til å delta i samspillsprosjekter og å være med på konserter. I forbindelse med konserter/prosjekter kan undervisningstid bli forskjøvet eller lagt i bolker. Undervisningen vil foregå på onsdager fra kl 1430-1515 gjennom hele skoleåret.

**Piano (nybegynner)**

Her kan du lære grunnleggende pianoteknikk, lære å spille enkle stykker og lære grunnleggende besifringsspill. Det vil også gis muligheter til å delta i samspillsprosjekter og å være med på konserter. I forbindelse med konserter/prosjekter kan undervisningstid bli forskjøvet eller lagt i bolker. Undervisningen gis ukentlig i kulturskolens lokaler på Ramberg, og hver time varer 25 min. Det vil undervises i piano på ettermiddagstid tirsdag, onsdag og torsdag.

**Gitar**

Vi starter med gitarundervisning høsten 2024.

Her kan du lære grunnleggende gitarteknikk, lære å spille enkle stykker og lære grunnleggende besifringsspill. Det vil også gis muligheter til å delta i samspillsprosjekter og å være med på konserter. I forbindelse med konserter/prosjekter kan undervisningstid bli forskjøvet eller lagt i bolker. Undervisningen gis ukentlig i kulturskolens lokaler på Ramberg, og hver time varer 25 min.

**Trekkspill**

Her kan du lære å spille trekkspill og få mulighet til å spille musikk i ulike sjangre. Det vil også gis muligheter til å delta i samspillsprosjekter og å være med på konserter. I forbindelse med konserter/prosjekter kan undervisningstid bli forskjøvet eller lagt i bolker. Undervisningen gis ukentlig i kulturskolens lokaler på Ramberg, og hver time varer 22,5 min.

**Band for 8. – 10. klasse**

Har du lyst til å spille i band med andre? Vi starter opp band på kulturskolen. Åpent for både nybegynnere og øvede.

**Film/teater for 8. – 10. klasse**

Har du lyst til å lære grunnleggende teaterteknikk og filmteknikk? I dette faget har vi fokus på både teaterfaglige og filmfaglige ferdigheter. Vi vil jobbe med temaer som teaterimprovisasjon, skuespillerteknikk, kostyme/scenografi, lage enkle manus, planlegge og gjennomføre filmopptak og redigering av film. Vi vil primært bruke nettbrett til film- og lydopptak, og jobbe med filmredigering i en app.

De som vil være med vil få et GDPR-skjema dere må fylle ut hvor dere samtykker eller ikke samtykker til at det blir gjort filmopptak av elevene. Det er mulig å være med i faget selv om man ikke samtykker, men man vil da ikke kunne være med som skuespillere/aktører i de filmene som blir laget. Det vil også gis muligheter for elevene til å delta med film på prosjekter eller forestillinger/visninger. I forbindelse med dette kan undervisningstid bli forskjøvet eller lagt i bolker.

Undervisningen foregår i et forkortet skoleår fra oktober til april. Det blir undervisning hver tirsdag fra kl 1430-1600 i kulturskolens lokaler på Ramberg.

**Glasskunst/keramikk**

Thor Einar vil fortsette å undervise i glasskunst/keramikk på kulturskolen. Undervisningen gis i to grupper på onsdag og torsdag fra 1430-1515. Undervisningen foregår i et forkortet skoleår fra oktober til april.

**Kulturhjulet, 1. – 4. klasse og 5. -7. klasse**

Kulturhjulet starter opp fra januar. Dette er ment som et breddefag hvor elevene får ukentlig undervisning innen flere kunstfag. Undervisningen vil bestå av perioder på 8-12 uker med ulike fagtilbud. Tilbudet er fortsatt i en planleggingsfase, men vil konkretiseres iløpet av kort tid. Vi håper og tror at vi her kan gi undervisning i kunst/håndverk, teater og dans eller musikk. Flere detaljer kommer så fort opplegget er klart.

**Danseworkshop, helg**

Helgen 1. – 3. november blir det danseworkshop på kulturskolen. Det blir fokus på hiphop. Mere informasjon om tidspunkt og pris kommer.

**Annen undervisning**

Kulturskolen er i en prosess hvor vi ønsker å utvikle flere undervisningstilbud for barn, unge og voksne i kommunen. Om det er noen som har ønske om å lære seg å spille et stryke- eller blåseinstrument eller lignende, så send oss gjerne en mail. På denne måten kan vi få et inntrykk av hvilke fag dere ønsker, og det kan hjelpe oss å planlegge for fremtiden.

**Om opptak/påmelding**

Elever gis plass fortløpende. Om et tilbud er fulltegnet opprettes venteliste, og elevene vil da få tilbud om plass så fort det er ledig.

Elever melder seg på for ett år (to semester) i gangen. Elevplassen må re-registreres hvert skoleår. Dette gjøres på kulturskolens hjemmeside.

Om dere ønsker å melde dere av et fag, må dette også gjøres via kulturskolens hjemmeside: [Kulturskolen - Flakstad kommune](https://flakstad.kommune.no/kultur-idrett-og-fritid/kulturskolen/)

**Hvem kan være elev i kulturskolen?**

Barn og unge har fortrinnsrett på elevplasser, men det er også åpent for voksne så fremst vi har ledig kapasitet. Voksne vil da kunne beholde plassen så lenge det ikke er barn eller unge som trenger den. Dette gjelder først og fremst vokal- og instrumentalundervisningen.

**Kulturskolens priser**

Instrumentalundervisning/Sangundervisning: 1420 kr pr semester

Instrumentalundervisning/Sangundervisning, søskenmoderasjon: 994 kr pr semester

Annen undervisning (kor, gruppeundervisning, kulturhjulet): 781 kr pr semester

Annen undervisning, søskenmoderasjon: 547 kr pr semester

Danseworkshop: Pris kommer

**Generell info**

All undervisning vil foregå i kulturskolens lokaler på Ramberg. På ettermiddagstid vil elevene bli hentet ute ved inngangen til skolen av lærer, da vi ikke har mulighet til å holde skoledørene åpne utenfor skolens vanlige åpningstider.

Om dere har noen spørsmål, send gjerne en mail til kulturskolen@flakstad.kommune.no

For påmelding gå inn på kulturskolens hjemmeside [Kulturskolen - Flakstad kommune](https://flakstad.kommune.no/kultur-idrett-og-fritid/kulturskolen/)

Ny rektor ved kulturskolen er Marthe Kirsten Sundbø. Hun kan nås på mail marthe.sundbo@flakstad.kommune.no

Håper så mange som mulig vil benytte seg av kulturskolens tilbud!